Munisipaliteit sê oor swembad­ - Regering - Republikein
Tuesday, February 25th, 22:22:54
Munisipaliteit sê oor swembad­
30 January 2020 | Regering
Twee lewensredders was aan diens tydens Sondagmiddag se ­tragedie by die munisipale swembad in Olympia, waartydens Ragiem Kahuika (5) en sy boetie, Suarez Swartbooi (4), verdrink het.
Só sê me. Lydia Amutenya, woordvoerder van die Windhoek-munisipaliteit (CoW), by navraag.
Boonop was 'n basiese lewensondersteuningsbeampte aan diens, asook 'n administrateur wat opgelei is om lewen­steun te bied, sê sy.
Oor die aantal lewensredders in CoW se diens, sê Amutenya twee poste is geadverteer, maar net een is tot dusver gevul.
Sy sê hulle is besig om die ander betrekking te vul, onderworpe aan die oudit van aansoekers se kwalifikasies deur die Namibië Kwalifikasie-owerheid (NQA).
“Ons vul lewensredders tans aan met brandbestryders wat oor die vereiste mediese en lewensreddingsopleiding beskik.”
Volgens haar maak CoW se mens­like hulpbronnestruktuur ­voorsiening vir vier lewensredders “sodat elke swembad twee het”.
Amutenya sê hulle verwag om die ander twee poste in die volgende finansiële jaar te vul.
“Lewensredders word geroteer met twee tot drie skofte per week,” sê sy.
Aansoekers moet oor graad 12 en 'n uitstekende kennis van veiligheidreëls, en regulasies met betrekking tot noodhulp en mediese toerusting beskik om vir dié betrekking in aanmerking te kom.
'n Noodhulpsertifikaat en een in basiese lewensondersteuningsdienste sal 'n voordeel wees, sê sy.
Amutenya sê hulle het met berading begin vir alle personeellede wat tydens Sondagmiddag se tragedie aan diens was.– [email protected]